alexandrainst/scandi-wiki huggingface dataset:
Undirskriftalisti

Undirskriftalisti er beiðni um að eitthvað sé gert í ákveðnu málefni og sem slík staðfesting á þeirri afstöðu sem er fyrir hendi meðal almennings. Slíkur listi er oft sendur til ríkisstjórna(r) eða annarra opinberra samtaka og fyrirtækja. Undirskriftalisti samanstendur af fjölda undirskrifta sem skrifaðar eru til að sýna stuðning með eða gegn máli. Dæmi um undirskriftalista er sá sem saminn var til frelsunar Nelson Mandela úr fangelsi.

Núorðið eru flestir undirskriftalistar settir fram á netinu.

Undirskriftasafnanir á Íslandi
Ýmsar undirskriftasafnanir hafa verið haldnar á Íslandi í gegnum tíðina. Eftirtaldar safnanir hafa náð mestum fjölda undirskrifta:
 Krafa um að 11% af vergri þjóðarframleiðslu renni í heilbrigðismál (2016), 86.729 undirskriftir.
 Gegn beitingu breska ríkisins á hryðjuverkalögum gegn Íslandi (2008), 83.353 undirskriftir.
 Gegn flutningi Reykjavíkurflugvallar úr Vatnsmýri (2013), 69.637 undirskriftir.
 Gegn Icesave-samningi 2 (2010), 56.089 undirskriftir.
 Varið land, gegn brottför hersins (1974), 55.522 undirskriftir.
 Gegn kvótasetningu á makríl (2015), 53.571 undirskrift.
 Áskorun um áframhald ESB-viðræðna (2014), 53.555 undirskriftir.
 Áskorun um að Faxaflói verði griðland hvala (2018), 50.424 undirskriftir.
 Gegn sölu HS-orku til Magma Energy (2011), 47.004 undirskriftir.
 Gegn brottvísun hælisleitandans Uhunoma Osayomore (2021), 45.744 undirskriftir.
 Gegn Eyjabakkavirkjun (1999), 45.386 undirskriftir.
 Krafa um að lögfesta nýju stjórnarskránna á grunni þjóðaratkvæðagreiðslunnar 2012 (2020), 43.423 undirskriftir.
 Gegn Icesave-samningi 3 (2011), 42.400 undirskriftir (þ.a. 37.488 afhentar 18. febrúar 2011).
 Krafa um að hætt verði við áætlanir um virkjanir á íslenska hálendinu (2015), 42.343 undirskriftir (þann 25. janúar 2016).
 Gegn vegatollum (2011), 41.525 undirskriftir.
 Krafa um leiðréttingu stökkbreyttra lána og afnám verðtryggingar (2012), 37.743 undirskriftir.
 Gegn breytingum á brjóstaskimunum fyrir krabbameini (2021), 37.291 undirskriftir.
 Gegn breytingum á veiðigjaldi (2013), 34.882 undirskriftir.
 Gegn EES-samningum (1992), 34.378 undirskriftir.
 Gegn hvalveiðum (2013), 33.000 undirskriftir.
 Gegn Fjölmiðlafrumvarpinu (2004), 31.752 undirskriftir.
 Áskorun SÁÁ um að 10% af áfengisgjaldi renni til vímuvarna (2013), 31.000 undirskriftir.
 Krafa þess efnis að Sigmundur Davíð Gunnlaugsson segi af sér sem forsætisráðherra í kjölfar Panamaskjalanna, 30.300 undirskriftir (þann 11. apríl 2016).
 Áskorun Geðhjálpar um að setja geðverndarmál í forgang (2020), 30.093 undirskriftir.

Tilvísanir 

Mótmæli
Aðgerðastefna
Parasetamól

Parasetamól (selt á Íslandi undir sérlyfjaheitunum Panodil og Paratabs; kallast acetaminophen í Bandaríkjunum) er verkjastillandi og hitalækkandi lyf. Það hentar við vægum verkjum sé engin bólga fyrir. Verkjastillandi áhrif parasetamóls eru sambærileg við asetýlsalicýlsýru (aspirín). Parasetamól er einnig notað til að slá á sótthita. Það ertir ekki magaslímhúð og hentar þeim sem hafa fengið magasár eða eru viðkvæmir í maga. Parasetamól er oft blandað öðru verkjastillandi efni, kódeini, til þess að magna áhrif þess. 

Parasetamól er mjög öruggt lyf þegar það er tekið í eðlilegum skömmtum. Sjaldgæft er að fólk fái útbrot. Hár ofskammtur af parsetamóli leiðir til skemmdar í lifrinni og lifrarbilunar. Áfengissjúklingar og fólk með lifrarskemmdir er mun líklegra til að fá þessar hættulegu aukaverkanir, þar sem lifrin í þeim starfar ekki sem skyldi.

Parasetamól hentar ekki til sjálfsmorðs. Hár ofskammtur af parasetamóli leiðir ekki til meðvitundarleysis heldur langra kvalafullra veikinda og að lokum dauða. Sé parasetamólið ekki fjarlægt úr líkamanum um leið er ekki hægt að afstýra einkennum ofskammts: svima, uppkasta, svita, og sársauka þegar lifrarbilun kemur fram. Lifrarbilunin dregur fólk til dauða á 3–5 dögum eða allt að 4–6 vikum.

Tilvitnanir 

Lyf
Hitastillandi lyf
Verkjalyf
Sonja Noregsdrottning

Sonja Noregsdrottning (f. 4. júlí 1937) er drottning Noregs.

Drottningar Noregs
Lukkuborgarætt
Handhafar stórkross Hinnar íslensku fálkaorðu
Norska konungsfjölskyldan
Tígull

Tígull er ferhyrningur sem er með allar hliðar jafn langar. Allir tíglar eru jafnframt samsíðungar og allir ferningar eru jafnframt tíglar. Í tígli eru mótlæg horn jafn stór. Hornalínur tíguls eru hornréttar hvor á aðra og helminga jafnframt hvor aðra. Flatarmál tíguls má reikna út frá lengd hornalínanna. Séu þær kallaðar a og b þá er flatarmál tígulsins F = 1/2 ab. Það má rökstyðja með því að benda á að hornalínurnar skipta tíglinum í fjóra eins rétthyrnda þríhyrninga, sem hver um sig hefur flatarmálið 1/8 ab.

Rúmfræði
A-ha

A-ha er norsk popphljómsveit, stofnuð í Ósló árið 1982.

Meðlimir hennar eru Morten Harket, Magne Furuholmen og Paul Waaktaar-Savoy. Hljómsveitin sló í gegn um allan heim með lögunum Take on Me og The Sun Always Shines on T.V. sem komu út árið 1985. Hljómsveitin átti einnig slagarann The Living Daylights úr James Bond kvikmyndinni samnefndri.

Útgefið efni 
 Hunting High and Low (1985)
 Scoundrel Days (1986)
 Stay on These Roads (1988)
 East of the Sun, West of the Moon (1990)
 Memorial Beach (1993)
 Minor Earth Major Sky (2000)
 Lifelines (2002)
 Analogue (2005)
 Foot of the Mountain (2009)
 Cast in Steel (2015)
 True North (2022)

Norskar hljómsveitir
Búranovo

Buranovo eða Búranovo er þorp í Údmurtíu í Rússlandi. Þar búa 658 manns (2011).

Tengt efni 
 Buranovskiye Babushki

Þorp í Rússlandi
Willem Dafoe

Willem Dafoe (fæddur 22. júlí 1955) er bandarískur leikari. 

Hann hóf leikaraferilinn árið 1980 og lék þá lítið hlutverk í myndini Heaven's Gate en fyrsta aðalhlutverkið lék hann í myndinni The Loveless. Fyrsta stórmynd sem hann lék í var Platoon (1986) og var hann þá tilnefndur til Óskarsverðlauna fyrir besta leik í aukahlutverki. Hann er líka þekktur fyrir að hafa leikið í fyrstu myndinni um Köngulóarmanninn árið 2002 og lék hann þá Græna púkann (the Green Goblin). Einnig lék hann í Finding Nemo (2003). Hann lék einnig í myndinni John Carter (2012) og talaði þá fyrir græna Marsbúann Tars Tarkas.

Kvikmyndir

Sjónvarp

Tölvuleikir

Dafoe, Willem
Moð

Moð er í garðyrkju efni sem sett er ofan á moldina sem gróðursett er í til að viðhalda hita og raka í jarðvegi, hamla illgresi og auka næringu. Moð getur verið ýmist ólífrænt eða lífrænt og jafnvel er talað um lifandi moð þegar ákveðnum tegundum af jurtum (t.d. hvítsmára eða belgjurtum) er sáð í þeim tilgangi að hylja moldina umhverfis hinar eiginlegu nytjajurtir. Algengast er þó að nota jurtaleifar (t.d. trjákurl, hálm eða lauf), plast eða möl.

Tengt efni

Garðyrkja
Samræktun

Samræktun er í garðyrkju sú aðferð að rækta ólíkar tegundir jurta saman þannig að þær njóti góðs hver af annarri. Samræktun er notuð til að auka upptöku næringarefna, veita skjól og skugga, fæla meindýr og laða að væn dýr. Tilgangurinn með samræktun getur verið að auka framleiðni og minnka þörf fyrir áburð og skordýraeitur. 

Dæmi um samræktun eru systurnar þrjár; maís, klifurbaun og kúrbítur, sem frumbyggjar Ameríku hafa ræktað saman um aldaraðir. Maísinn gefur skugga og styður baunagrasið sem klifrar upp langan stilkinn, baunagrasið bindur köfnunarefni í jarðveginum sem hinar jurtirnar nýta sér, og kúrbíturinn ver jarðveginn og heldur frá ýmsum meindýrum með broddhárum á blöðunum. Saman gefa tegundirnar þrjár uppskeru sem er næringarrík fyrir manninn. 

Garðyrkja
Johannes Scolvus

Johannes Scolvus eða Jón Skolp var sæfari og landkönnuður á  síðari hluta 15. aldar. Óvíst er hverrar þjóðar hann var; líklegast er talið að hann hafi verið danskur eða norskur en hann hefur einnig verið katalónskur, velskur eða pólskur og því hefur líka verið haldið fram að hann hafi verið Íslendingur og heitið Jón Skúlason. Annars er eftirnafnið ýmist skrifað Scolnus, Scoluus, Scolus, Szkolny, Kolno eða Skolvsson.

Hans er getið í ýmsum heimildum en þær eru allar ritaðar löngu eftir að hann á að hafa verið uppi og það hefur jafnvel verið dregið í efa að hann hafi verið til. Þeim heimildum sem nefna hann ber hins vegar saman um að hann hafi siglt til einhverra landa við norðvestanvert Atlantshaf, Grænlands eða jafnvel meginlands Norður-Ameríku og ef svo er hefur hann komið þangað fyrir daga Kólumbusar.

Heimildir og tilgátur um Scolvus 

Norski fræðimaðurinn Sofus Larsen taldi að Scolvus hefði verið leiðsögumaður eða stýrimaður leiðangurs sem sagt er að Kristján 1. Danakonungur hafi sent um 1473 til að kanna Grænland og önnur lönd í norðri. Leiðangurinn var þýsk-danskur en kostaður af Portúgölum að einhverju leyti og portúgölsku landkönnuðirnir João Vaz Corte-Real og Álvaro Martins voru með í för. Foringjar leiðangursins voru hins vegar þeir Diðrik Píning, síðar hirðstjóri á Íslandi, og félagi hans Hans Pothorst. Larsen taldi að leiðangurinn hefði siglt af stað frá Björgvin, farið til Íslands og Grænlands og að lokum fundið Terra do Bacalhau, Þorskaland, sem líklega hefði verið Nýfundnaland eða Labrador.

Á hnattlíkani sem kortagerðamaðurinn Gemma Frisius gerði 1536 er letrað á svæðið milli Grænlands og Labrador að þangað hafi Daninn Joes Scoluss komið 1476 og hitt þar fyrir þjóð sem nefnd er Quij. Í spænskri bók sem út kom 1553 segir um Labrador að þangað hafi menn komið frá Noregi undir leiðsögn Joan Scoluo. Í enskri heimild frá 1575 er talað um að John Scolus, stýrimaður frá Danmörku, hafi siglt á þessar slóðir 1476. Á ensku korti frá 1582 er teiknað land norðvestan við Grænland og á það skrifað Jac. Scolvus Croetland. Í hollenskri heimild frá 1597 er sagt að Johannes Scoluus Polonus (Pólverji) hafi komið til Labrador og Estotilands. Meðal annars á þeim grundvelli vilja Pólverjar eigna sér Scolvus, sem þeir segja hafa heitið Jan z Kolna. Þess hefur þó verið getið til að Polonus sé mislestur á piloto (stýrimaður) í eldri heimild. Fleiri heimildir nefna Scolvus en engar samtímaheimildir hafa fundist sem geta hans.

Tilvísanir

Heimildir 
 
 
 

Landkönnuðir
Búranovskíje Babúshkí

Búranovskíje Babúshkí (Бурановские бабушки) er rússnesk (údmúrtísk) þjóðlagahljómsveit sem var stofnuð í Buranovo.

Tengt efni 
 Söngvakeppni evrópskra sjónvarpsstöðva 2012
 Búranovo

Rússneskar hljómsveitir
Þátttakendur í söngvakeppni evrópskra sjónvarpsstöðva
Rauða torgið

Rauða torgið (á rússnesku: Красная площадь, umritun: Krasnaja plostjad) er torg fyrir austan við Kreml í Moskvu í Rússlandi.

Moskva
Hjartagoði

Hjartagoði (Pontederia cordata) er vatnablóm.

Heimildir
Guðrún Bjarnadóttir

Guðrún Bjarnadóttir (f. 11. desember 1942) er íslensk fegurðardrottning og fyrirsæta, uppalin í Njarðvík. Hún var kjörin Ungfrú Ísland árið 1962, varð í fimmta sæti í keppninni Miss United Nations og var svo kjörin Miss International árið 1963. Hún starfaði síðan sem fyrirsæta í fimmtán ár og var ein af þekktari ljósmyndafyrirsætum Evrópu.

Guðrún hætti fyrirsætustörfum þegar hún giftist auðmanninum Bastiano Bergese. Hún á einn son.

Heimildir 
 
 

en:Miss Iceland#Winners
Íslenskar konur
Íslenskar fegurðardrottningar
Plaisance-þjóðgarðurinn

Plaisance-þjóðgarðurinn er þjóðgarður í Québec í Kanada.

Þjóðgarðar
20 (tala)

20 er náttúruleg tala sem kemur á eftir 19 og á undan 21.

Vísindi 
 Sætistalan fyrir kalsín.

Annað 
 Landsnúmerið fyrir Egyptaland.

Tölur
Uppsjávarfiskur

Uppsjávarfiskur er fiskur sem lifir nálægt yfirborði sjávar eða í vatnsborði í ám, vötnum og við strendur en ekki á sjávarbotnum eða botnum stöðuvatna. Umhverfi uppsjávarfiska í sjónum er stærsta vistkerfi í vatni á jörðinni en það nær yfir 1 370 milljón  rúmkílómetra og er vistkerfi um 11% þekktra fisktegunda. Meðaldýpt hafsvæða er 4000 m. Um 98 % af vatni í höfum er fyrir neðan 100 m og 75 % er fyrir neðan 1000 m.

Fiskar
Surimi

Surimi (擂り身) eða krabbalíki er hakk eða marningur oftast unnið úr fiski og er fiskurinn marinn inn í jafning sem er eins og þykkt hlaup þegar hann er eldaður. Surimi er hluti af asískri matarmenningu og er surimi deigið formað í á ýmsa vegu, oft sem eftirlíkingar af dýrum matvörum en vinsælast sem krabbar eða fiskstönglar.

Margra alda hefð er fyrir mótun mats úr fiskbolludeigi en skil urðu í iðnaðarframleiðsla á surimi árið 1969 þegar fiskverkendur í Japan fundu leið til að nýta fisk sem áður fór í fóður til manneldis. Aðallega var unnið surimi úr alaskaufsa.

Síðustu ár hafa árlega um 2-3 milljónir tonna af fiski eða milli 2-3 % af fiskafla farið í surimi og afurðir sem byggja á surimi.

Framleiðslan fer þannig fram að fiskhold er marið, kælt og þvegið þar til það verður að þykkum massa. Fiskurinn er skolaður nokkrum sinnum í vatni til að losna við lykt. Massinn eða maukið er svo blandað með vatnsbindiefnum og ýmsum efnum svo sem sterkju, eggjahvítu, salti, jurtaólíu, sorbitól, sykri, sojapróteini, kryddi og MSG. Hreinsað og þvegið fiskmaukið er vanalega bragðlaust og það verður að bæta í það bragðefnum.

Í surimi er notaður fiskur eins og tilapia, þorskur og alaskaufsi.

Surimi er einnig gert úr kjöti. Í kínverskum mat er oft notað svínasurimi, oft í bollum sem líkjast fiskbollum eftir eldun.
Surimi úr svínakjöti er einnig  blandað með hveiti og vatni. Surimi er einnig gert úr nautakjöti og kalkúnakjöti.

Surimi er notað í ýmsar unnar matvörur, oft þannig að framleiðandinn líkir eftir dýrari vöru eins og humarhölum en notar ódýrt hráefni. Surimi er ódýrt prótein.  Í asískri menningu er surimi borðað sem sérstakur réttur en sjaldan notað til að líkja eftir öðrum mat. Í Japan eru vinsælar fiskkökur (kamboko) og fiskpylsur úr surimi. Í Kína er surimi úr fiski notað sem fylling eða sem fiskbollur. 

Þegar surimi er framleitt úr fiski þá myndast gel úr próteini úr fisknum. Feitir uppsjávarfiskar hafa ekki rétt prótein og eru ekki notaðir í surimi. Sumir fiskar mynda ekki gelkennt surimi nema með því að bæta við eggjahvítu og kartöflumjöli (sterkju). Áður en kúariða braust út var algengt í iðnaði að blanda blóðvökva úr sláturdýrum við fiskdeigið til að auka gelmyndun.

Tenglar 

 Fiskmassa breytt í krabba, Morgunblaðið, 91. tölublað (23.04.1989), Blaðsíða 2
 Oregon State University Surimi Technology School
  Surimi Seafood, Second Edition, published in March 2005 
 USDA National Nutrient Database for Standard Reference Release 16-1 
 Pacific Marine Food Products Co., Ltd. Nutrition Fact of Surimi 

Matvæli
Alaskaufsi

Alaskaufsi (fræðiheiti Gadus chalcogrammus) er fiskur af þorskaætt. Alaskaufsi er mikilvægur matfiskur og er einn af stærstu fiskstofnum heims. Hann er mikið notaður í surimi framleiðslu í Japan.
Árið 2009 var Alaskaufsi í 4. sæti yfir mest veiddu fiskitegundir heims í tonnum:
 Perúansjósa 6.910.467
 Randatúnfiskur 2.599.681
 Síld	2.509.260
 Alaskaufsi	2.499.100

Heimild 
 Hagstofa Íslands, „Heimsafli helstu fisktegunda 1950-2009“
Victorious

Victorious er bandarískur gamanþáttur sem hóf göngu sína 27. mars 2010 á Nickelodeon sjónvarpsstöðinni. Þátturinn var skapaður af Dan Schneider.

Aðalpersónur 
 Tori Vega (Victoria Justice)
 Andre Harris (Leon Thomas III)
 Robbie Shapiro (Matt Bennett)
 Jade West (Elizabeth Gillies)
 Cat Valentine (Ariana Grande)
 Beck Oliver (Avan Jogia)
 Trina Vega (Daniella Monet)

Tilvísanir

Tenglar 
 Opinber heimasíða
 Victorious  á Nick.com
 
 Victorious  á TV.com

Bandarískir sjónvarpsþættir
Bandarískir gamanþættir
Hugsuðurinn

Hugsuðurinn er höggmynd úr bronsi og marmara eftir franska myndlistarmanninn Auguste Rodin. Fyrsta útgáfan er frá árinu 1902 og er nú í Rodin-safninu í París en Rodin gerði sjálfur tuttugu aðrar útgáfur styttunnar og auk þess eru til fjölmargar aðrar eftirgerðir. Hugsuðurinn sýnir mann sitja í þungum þönkum og hefur orðið nokkurs konar táknmynd heimspekinnar.

Tenglar 

 Tengill á The Thinker á opinberri vefsíðu Musée Rodin.
Havarti

Havarti er mjúkur og fitumikill danskur ostur úr kúamjólk, sem hentar vel á brauð, á grill og til bræðslu. Havartiostur er til í ýmsum afbrigðum, oft með ýmiss konar kryddi.

Danskir ostar
Kúamjólkurostar
Vatnsból

Vatnsból er staður þar sem vatn er tekið til neyslu eða annarrar nýtingar. Vatnsbólum  má skipta í tvo flokka, náttúruleg og manngerð. Náttúruleg eru þau vatnsból sem eru í lindum þar sem grunnvatnsborð sker yfirborð lands vegna þétt lags eða sprungna í berggrunni. Dæmi um náttúruleg vatnsból eru lindir, gjár og yfirborðsvatn til dæmis á, lækur eða stöðuvatn þangað sem menn og dýr venja komur sínar til að fá sér vatn). Manngerð vatnsból eru borholur og brunnar þar sem vatn kemur ekki sjálfkrafa upp til yfirborðs heldur þarf að grafa eða bora niður í vatnsgæf lög. Vatnshreinsistöðvar teljast til manngerðra vatnsbóla.

Engar ákveðnar gæðakröfur eru gerðar til vatns í vatnsbólum enda eru sum vatnsból hugsuð fyrir iðnaðarvatn eða kælivatn en ekki fyrir neysluvatn. Í vatnsbólum fyrir vatnsveitur sveitarfélaga eða byggðarlaga eru hins vegar gerðar kröfur um að vatnið standist gæðakröfur sem gerðar eru til neysluvatns.

Tengt efni 
 Neysluvatn
 Vatnsæð

Drykkjarvatn
Leirherinn

Leirherinn er samsafn af styttum úr leir sem tákna eiga heri Qin Shi Huang, fyrsta keisara Kína. Stytturnar, sem eru á níunda þúsund talsins, voru grafnar skammt frá grafhýsi keisarans á árunum 210-209 f.Kr. og átti leirherinn að vernda hann eftir dauðann.

Fornar heimildir eru til um grafhýsi Qin Shi Huang og fjársjóðina sem eiga að hafa verið grafnir með honum en grafhýsið hefur enn ekki verið opnað og veit enginn hvað það geymir. Aftur á móti nefna engar heimildir leirherinn og var ekkert vitað um tilvist hans fyrr en kínverskir bændur fundu hann árið 1974 og hefur hluti hans síðan verið grafinn upp. Í hernum eru ekki aðeins hermenn og ýmsir fylgisveinar, heldur einnig hestvagnar og hestar. Stytturnar eru í fjórum stórum gröfum, flestar í gröf eitt, sem er 230 m á lengd og 62 metra breið.

Leirstytturnar voru upphaflega málaðar í skærum litum en litirnir hafa dofnað eða málningin flagnað af að mestu. Þær munu upphaflega hafa verið búnar raunverulegum vopnum og fannst mikið safn vopna í gröfunum, svo sem sverð, spjót, stríðsaxir og lásbogar. Stytturnar hafa alls ekki verið allar steyptar í sama mót og hafa mismunandi andlitssvip. og búnað. Stytturnar eru misháar og eru hershöfðingjarnir hávaxnastir. 

Leirherinn er á Heimsminjaskrá UNESCO.

Heimsminjaskrá UNESCO
Kína
Kínverskar fornminjar
Teskeið (mælieining)

Teskeið (skammstafað tsk) er mælieining, einkum notuð í mataruppskriftum. Oft notar fólk bara þá teskeið sem hendi er næst en stöðluð mæliskeið er 5 ml og gildir það bæði í metrakerfi og bandarísku kerfi. Í einni matskeið eru svo þrjár teskeiðar eða 15 ml, nema í Ástralíu, þar er matskeiðin 20 ml eða fjórar teskeiðar.

Þegar magn er gefið upp í teskeiðum er yfirleitt átt við sléttfulla teskeið nema annað sé tekið fram.

Mælieiningar

de:Essbesteck#Löffel
Matskeið (mælieining)

Matskeið (skammstafað msk) er mælieining, einkum notuð í mataruppskriftum. Sé ekki þörf á mikilli nákvæmni nota margir bara þá matskeið sem hendi er næst en einnig eru til staðlaðar mæliskeiðar. Stöðluð matskeið er 15 ml eða þrjár teskeiðar, nema í Ástralíu, þar er matskeiðin 20 ml eða fjórar teskeiðar.

Þegar magn er gefið upp í matskeiðum er yfirleitt átt við sléttfulla nema annað sé tekið fram. Í eldri uppskriftum er magn stundum gefið upp í barnaskeiðum og er þá átt við skeið sem er á milli teskeiðar og matskeiðar og tekur 1,5-2 teskeiðar.

Mælieiningar

de:Esslöffel
hi:चमचा
Fetaostur

Fetaostur er saltur og þurr ostur sem er upprunninn í Grikklandi. Fetaostur er framleiddur úr kindamjólk eða blöndu af kinda- og geitamjólk (allt að 30%). Á Íslandi er ígildi fetaosts hins vegar framleitt úr kúamjólk.

Grískir ostar
Mandarína

Mandarína (sjaldan kölluð gullaldin) er ávöxtur sítrustrésins Citrus reticulata, uppruninn í Kína.

Tilvísanir 

 Citrus reticulata at Plants for a Future

Tenglar 

 Næringargildi Mandarínu
 UC Riverside Lýsingar á mandarínuafbrigðum
 Mandarin Orange – from Morton, J. (1987) Fruits of Warm Climates

Sítrus
Sítrusávextir
Eislingen

Eislingen er borg í sambandslandinu Baden-Württemberg í Þýskalandi. Íbúar eru 20 þúsund. Borgin er helst þekkt fyrir margar gamlar byggingar í miðborginni.

Lega 
Eislingen liggur við ána Fils, rétt austan við Göppingen. Borgirnar eru því sem næst samvaxnar.

Orðsifjar 
Borgin hét áður Isininga og Ußlingen. Það er dregið af mannanafninu Isino. Fullt heiti borgarinnar í dag er Eislingen an der Fils.

Saga Eislingen 
 861 e.Kr. kom Eislingen fyrst við skjöl.
 1933 er sameinað frá Kleineislingen og Großeislingen á borgin Eislingen/Fils.
 2012 breytti Eislingen í Große Kreisstadt.

Borgir í Þýskalandi
Baden-Württemberg
McGill-háskóli

McGill-háskóli er ríkisrekinn rannsóknaháskóli í Montréal í Quebec í Kanada. Skólinn er nefndur eftir James McGill, kaupmanni í Montreal sem kom frá Glasgow í Skotlandi en hann gaf stofnfé skólans. McGill-háskóli var stofnaður árið 1821 og er einn af elstu háskólum Kanada.

Tæplega 35 þúsund nemendur stunda nám við skólann. Þar af stunda tæplega níu þúsund nemendur framhaldsnám.

Einkunnarorð skólans eru Grandescunt Aucta Labore

Tenglar 

 Vefsíða skólans

Háskólar í Kanada
Montréal
Áa

Áa (á þýsku: Owen) er bær í sambandslandinu Baden-Württemberg í Þýskalandi. Íbúar eru um hálft fjórða þúsund.

Lega 
Bærinn Áa stendur undir fjallinu Teck, rétt suðaustan við Svafnesku alpana og 29 km suðaustur af Stuttgart.

Skjaldarmerki 
Skjaldarmerki borgarinnar er svart „O“ á hvítum grunni.

Bæir í Þýskalandi
Baden-Württemberg
Carnegie Mellon-háskóli

Carnegie Mellon-háskóli (oft nefndur Carnegie Mellon eða CMU) er einkarekinn rannsóknaháskóli í Pittsburgh í Pennsylvaníu í Bandaríkjunum.

Andrew Carnegie stofnaðir skólann árið 1900 sem Carnegie tækniskólana. Árið 1912 var nafninu breytt í Carnegie tækniháskólann og hóf hann að veita námsgráður fyrir fjögurra ára langt háskólanám. Árið 1967 sameinaðist skólinn Mellon-stofnuninni fyrir iðnaðarrannsóknir og varð Carnegie Mellon-háskóli.

Innan Carnegie Mellon-háskóla eru reknir sjö skólar: Carnegie-tæknistofnunin (verkfræði), Listaskóli Carnegie Mellon, Dietrich-skólinn fyrir hug- og félagsvísindi, Mellon-vísindaskólinn, Tepper-viðskiptaskólinn, Tölvuskóli Carnegie Mellon og Heinz-skólinn.

Um tólf þúsund nemendur stunda nám við skólann. Þar af stundar rúmlega helmingur grunnnám og tæplega helmingur framhaldsnám.

Myndagallerí

Tenglar 

 Vefsíða skólans

Háskólar í Pennsylvaníu
San Marínó (borg)

San Marínó er höfuðborg örríkisins San Marínó en er þó í raun aðeins þorp með um 4.200 íbúa (31. des 2012), í vesturhlíðum fjallsins Monte Titano. Það er ekki fjölmennasti þéttbýlisstaður ríkisins, þorpin Dogana og Borgo Maggiore eru stærri.

Heilagur Marínus og aðrir kristnir flóttamenn settust þarna að árið 301 og stofnuðu þorpið og jafnframt lýðveldið San Marínó, sem upphaflega náði aðeins yfir þorpið og næsta nágrenni en íbúarnir stækkuðu smám saman ríkið með kaupum og samningum uns það náði yfir allar hlíðar og topp Monte Titano. Bærinn er mjög vinsæll ferðamannastaður og þangað koma um þrjár milljónir ferðamanna árlega.

Höfuðborgir
San Marínó
Queen Mary

Queen Mary, University of London (einnig þekkt sem Queen Mary, QMUL og QM) er opinber rannsóknaháskóli í London á Bretlandi. Hann er einn þeirra skóla sem tilheyra háskólanum í London. Queen Mary á rætur að rekja til 1785 og varð til þegar fjórir smærri skólar sameinuðust. Hann varð aðildarskóli háskólans í London árið 1995 og hefur síðan orðið einn stærsti undirskóli hans. 

Aðallóð háskólans er staðsettur í Mile End í Austur-London en það eru líka lóðir í hverfunum Holborn, Smithfield og Whitechapel. Um það bil 16.000 nemendur læra við Queen Mary í fullu námi og tæplega 3.000 manns starfa þar. Tekjur háskólans námu 297,1 milljónum punda árið 2010–11 en 73,7 milljónir punda voru rannsóknastyrkir og samningar. Háskólinn skiptist í þrjár deildir: hugvísinda- og félagsvísindadeild, vísinda- og verkfræðideild og læknadeild (sem heitir Barts and The London School of Medicine and Dentistry). Innan læknadeildar eru 21 undirdeildir og stofnanir.

Árið 2011 var háskólinn settur í 11. sæti á lista yfir bestu háskólana í Bretlandi af dagblaðinu The Guardian. Háskólinn nam 13. sæti á lista Times Higher Education. Samkvæmt listanum Times Higher Education World University Rankings er Queen Mary 35. besti háskólinn í Evrópu og 120. besti háskóli heimsins. Það eru fimm Nóbelsverðlaunahafar meðal fyrrverandi og núverandi nemenda og starfsmanna skólans.

Queen Mary tilkynnti þann 12. mars 2012 að ætlað væri að ganga í Russell-hópinn, sem er hópur breskra elítuháskóla, í ágúst sama ár.

Háskólinn í London
Háskólar á Bretlandi